從天平節度使遊平流園
作者：曹鄴
朝代：唐

paragraphs: 池塘靜於寺，俗事不到眼。
下馬如在山，令人忽疎散。
明公有高思，到此遂長返。
乘興挈一壺，折荷以爲盞。
入竹藤似虵，侵牆水成蘚。
幽鳥不識人，時來拂冠冕。
沿流路若窮，及行路猶遠。
洞中已云夕，洞口天未晚。
自憐不羈者，寫物心常簡。
飜愁此興多，引得嵇康嬾。